Ֆեռան Տոռես

Ֆեռան Տոռես Գարսիա (, ), իսպանացի պրոֆեսիոնալ ֆուտբոլիստ։ Ներկայումս հանդես է գալիս Վալենսիայի կազմում։ Խաղում է աջ վինգերի դիրքում։

Ակումբային կարիերա

Վալենսիա 
Տոռեսը Վալենսիայի ակադեմիայի սան է։ Իր պրոֆեսիոնալ դեբյուտը նշեց 2017 թվականի նոյեմբերի 30-ին՝ Իսպանիայի գավաթի Ռեալ Սարագոսայի դեմ խաղում։ Իր առաջին հանդիպումը Լա Լիգայում Տոռեսը անցկացրեց դեկտեմբերի 16-ին՝ փոխարինելով Անդրեաս Պերեյրային Էյբարի դեմ խաղում։ Իր առաջին հանդիպումը Վալենսիայի մեկնարկային կազմում անցկացրեց 2018 թվականի փետրվարի 28-ին՝ Ատլետիկ Բիլբաոյի դեմ խաղում։ 2018 թվականի ապրիլի 3-ին՝ Բարսելոնայի, Ռեալ Մադրիդի, Չելսիի և Լիվերպուլի կողմից հետաքրքրության պատճառով նա երկարաձգեց իր պայմանագիրը ակումբի հետ մինչև 2021 թվականը՝ սահմանելով 100 միլիոն եվրո հրաժարագին։ 2017-18 մրցաշրջանում Տոռեսը անցկացրեց 16 հանդիպում՝ դառնալով 2 գոլային փոխանցման հեղինակ։

Առաջին հանդիպումը եվրոպական առաջնություններում Տոռեսը անցկացրեց 2018 թվականի հոկտեմբերի 23-ին՝ թիմի մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Յանգ Բոյզի դեմ խաղում։ Իր առաջին գոլը պրոֆեսիոնալ կարիերայում խփեց 2019 թվականի հունվարի 15-ին՝ Իսպանիայի գավաթի Սպորտինգ Խիխոնի դեմ խաղում՝ այս խաղում դառնալով նաև գոլային փոխանցման հեղինակ։ Լա Լիգայում իր առաջին գոլը խփեց հունվարի 19-ին՝ Սելտա Վիգոյի դեմ խաղում։ Մարտի 10-ին Տոռեսը գոլ խփեց Ժիրոնայի դեմ հանդիպման 90-րդ րոպեին՝ 3-2 հաշվով հաղթանակ պարգևելով իր թիմին։ 2018-19 մրցաշրջանում Տոռեսը անցկացրեց 37 հանդիպում՝ դառնալով 3 գոլի և 2 գոլային փոխանցման հեղինակ, իսկ Վալենսիան հաղթեց Իսպանիայի գավաթը՝ եզրափակչում 2-1 հաշվով պարտության մատնելով Բարսելոնային։

Միջազգային կարիերա 
Տոռեսը ներկայացրել է Իսպանիան տարբեր տարիքային երիտասարդական հավաքականներում։ 2017 թվականի մայիսին նա Իսպանիայի Մ17 հավաքականի կազմում մասնակցեց Եվրոպայի առաջնությանը՝ անցկացնելով 6 հանդիպում և օգնելով իր թիմին հաղթել մրցաշարը։ Հոկտեմբերին Տոռեսը մինչև 17 տարեկանների հավաքականի կազմում մասնակցեց աշխարհի առաջնությանը՝ դառնալով 2 գոլի և 3 գոլային փոխանցման հեղինակ և օգնելով Իսպանիային դուրս գալ մրցաշարի եզրափակիչ, որտեղ նրանք պարտվեցին Անգլիային։ 2019 թվականի հուլիսին Տոռեսը մասնակցեց Հայաստանում կայացած Եվրոպայի Մ19 առաջնությանը՝ խաղադաշտ դուրս գալով թիմի բոլոր 5 խաղերում և ընդգրկվելով մրցաշարի խորհրդանշական հավաքականում։ Տոռեսը դուբլ ձևակերպեց առաջնության եզրափակչի Պորտուգալիայի դեմ խաղում՝ օգնելով Իսպանիային հաղթել 2-0 հաշվով և նվաճել գավաթը։

Կարիերայի վիճակագրություն

Ակումբային վիճակագրություն 
2019 թվականի օգոստոսի 19-ի դրությամբ

Նվաճումներ

Ակումբային 
Վալենսիա

 Իսպանիայի գավաթ. 2018–19

Միջազգային 

 Իսպանիա Մ17

 ՈՒԵՖԱ Եվրոպայի Մ17 առաջնություն. 2017

Իսպանիա Մ19

 ՈՒԵՖԱ Եվրոպայի Մ19 առաջնություն. 2019

Անհատական 

 ՈՒԵՖԱ Եվրոպայի Մ19 առաջնության խորհրդանշական հավաքական. 2019

Ծանոթագրություններ

Արտաքին հղումներ 

 Տոռեսի պաշտոնական Ինստագրամի էջը
 Տոռեսը transfermarkt-ում
 Տոռեսը soccerbase.com-ում
 Տոռեսը WhoScored.com կայքում
 Տոռեսը Վալենսիայի պաշտոնական կայքում 
 Տոռեսը ՈՒԵՖԱ-ի պաշտոնական կայքում
 Տոռեսը ՖԻՖԱ-ի պաշտոնական կայքում 

Ֆուտբոլի կիսապաշտպաններ
Իսպանացի ֆուտբոլիստներ
Վալենսիայի ֆուտբոլիստներ
Լա Լիգայի ֆուտբոլիստներ
ՈՒԵՖԱ Եվրո 2020-ի ֆուտբոլիստներ